Document ID: 32006D0893

KOMMISSIONENS BESLUTNING
af 5. december 2006
om at lade referencen for standard EN 10080:2005 »Armeringsstål til beton - Svejselige armeringsstål - Del 1: Generelle krav« udgå i overensstemmelse med Rådets direktiv 89/106/EØF
(meddelt under nummer K(2006) 5869)
(EØS-relevant tekst)
(2006/893/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (1), særlig artikel 5, stk. 1,
under henvisning til udtalelse fra Det Stående Byggeudvalg,
under henvisning til udtalelse fra det stående udvalg, der er nedsat i henhold til artikel 5 i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter samt forskrifter for informationssamfundets tjenester (2), og
ud fra følgende betragtninger:
(1)
Standarden EN 10080:2005 »Armeringsstål til beton - Svejselige armeringsstål - Del 1: Generelle krav« blev udstedt af Den Europæiske Standardiseringsorganisation (CEN) den 21. april 2005. Referencen for standarden er blevet offentliggjort i Den Europæiske Unions Tidende i overensstemmelse med artikel 7, stk. 3, i direktiv 89/106/EØF, første gang den 14. december 2005 (3) og sidenhen igen den 8. juni 2006 (4).
(2)
Italien og Kommissionen har gjort formel indsigelse mod standarden EN 10080:2005.
(3)
De italienske myndigheders formelle indsigelse var begrundet med, at EN 10080:2005 ikke opfylder de væsentlige krav til mekanisk modstandsdygtighed og stabilitet i bilag I til direktiv 89/106/EØF, da der i standarden ikke sondres klart mellem de forskellige anvendelser, som armeringsstålet er bestemt til, dvs. for så vidt angår armeringsstål med den særlige ydeevne, der kræves for anvendelse i områder med seismisk aktivitet, hvilket er et vigtigt sikkerhedsmæssigt aspekt ved bygværker, der er omfattet af italienske bestemmelser.
(4)
Kommissionens formelle indsigelse var begrundet med, at det er fastsat i bilag ZA til EN 10080:2005, at ydeevnekarakteristikaene skal angives under hensyn til tekniske klasser, mens selve standarden hverken fastlægger de tekniske klasser eller de pågældende tekniske ydeevnekarakteristika.
(5)
På baggrund af resultaterne af gennemgangen af de indsigelser, der er blevet rejst mod referencen for standard EN 10080:2005 »Armeringsstål til beton - Svejselige armeringsstål - Del 1: Generelle krav«, bør referencen for standard EN 10080:2005 udgå af listen over harmoniserede standarder i Den Europæiske Unions Tidende med det resultat, at overholdelse af de relevante nationale standarder, som gennemfører den harmoniserede standard EN 10080:2005, ikke længere giver formodning om, at de pågældende varer er egnede til brug og i overensstemmelse med de relevante bestemmelser i direktiv 89/106/EØF -
VEDTAGET FØLGENDE BESLUTNING:
Artikel 1
Referencen for standard EN 10080:2005 »Armeringsstål til beton - Svejselige armeringsstål - Del 1: Generelle krav« udgår af listen over harmoniserede standarder, som er offentliggjort i Den Europæiske Unions Tidende.
Artikel 2
Denne beslutning er rettet til medlemsstaterne.
Udfærdiget i Bruxelles, den 5. december 2006.

Labels: 7
1